## Pravilnik o izmjenama i dopunama Pravilnika o uvjetima dodjele i uporabe radiofrekvencijskog spektra

### NN 39/2011 (4.4.2011.), Pravilnik o izmjenama i dopunama Pravilnika o uvjetima dodjele i uporabe radiofrekvencijskog spektra

HRVATSKA AGENCIJA ZA POŠTU I ELEKTRONIČKE KOMUNIKACIJE

937

Na temelju članka 12. stavka 1. točke 1., članka 82. stavka 4. i stavka 5., članka 85. stavka 8., članka 86., članka 87., članka 88., članka 89., članka 90., članka 91. te članka 94. stavka 4. i stavka 10. Zakona o elektroničkim komunikacijama (»Narodne novine«, broj 73/08) Vijeće Hrvatske agencije za poštu i elektroničke komunikacije donosi

PRAVILNIK

O IZMJENAMA I DOPUNAMA PRAVILNIKA O UVJETIMA DODJELE I UPORABE RADIOFREKVENCIJSKOG SPEKTRA

Članak 1.

(1) U Pravilniku o uvjetima dodjele i uporabe radiofrekvencijskog spektra (»Narodne novine«, br. 136/08, 70/10) u članku 5. stavak 1. briše se točka 6.

(2) Dodaje se novi stavak 7. koji glasi:

»(7) Postojećem operatoru javnih elektroničkih komunikacijskih mreža i/ili usluga koji posjeduje vrijedeću dozvolu za uporabu radiofrekvencijskog spektra za javne pokretne komunikacijske mreže u određenom frekvencijskom pojasu, nakon provedbe postupka dodjele dodatnog raspoloživog radiofrekvencijskog spektra u tom frekvencijskom pojasu, izdaje se nova dozvola radi dodjele dodatnog radiofrekvencijskog spektra, bez utjecaja na ostale uvjete dodjele i uporabe radiofrekvencijskog spektra iz vrijedeće dozvole postojećeg operatora. Danom izdavanja nove dozvole prestaje vrijediti stara dozvola.«

Članak 2.

(1) Članak 8. stavak 4. mijenja se i glasi:

»(4) U postupku rješavanja zahtjeva iz stavka 3. ovog članka Agencija provjerava uvjete pod kojima se prenosi dozvola za uporabu radiofrekvencijskog spektra uzimajući pri tome u obzir članak 68. Zakona te ispunjavanje načela objektivnosti, transparentnosti, razmjernosti i nediskriminacije, te regulatornih načela i ciljeva iz članka 5. Zakona. Agencija osobito mora utvrditi jesu li ispunjeni uvjeti dodjele i uporabe određeni tom dozvolom, mjerila odabira prema kojima je izdana dozvola, te ostali uvjeti pod kojima je izdana dozvola.«

(2) Stavak 6. mijenja se i glasi:

»(6) Ukoliko se dozvola za uporabu radiofrekvencijskog spektra prenosi uz naknadu, koja je veća od naknade za pravo uporabe radiofrekvencijskog spektra iz članka 84. stavka 1. točke 2. Zakona, a koju je nositelj dozvole platio u trenutku izdavanja dozvole, nositelj dozvole koji prenosi dozvolu na drugu osobu dužan je u roku od 30 dana po primitku suglasnosti Agencije, na temelju izdanog računa, uplatiti 95% od iznosa razlike između prihoda ostvarenog od prijenosa te dozvole i navedene naknade iz članka 84. stavka 1. točke 2. Zakona.«

(3) Stavak 7. mijenja se i glasi:

»(7) Agencija će rješenjem odbiti zahtjev iz stavka 3. ovog članka ukoliko:

1. osoba na koju se prenosi dozvola ne ispunjava mjerila odabira prema kojima je izdana dozvola,

2. nisu ispunjeni uvjeti dodjele i uporabe određeni tom dozvolom,

3. nisu podmirene sve financijske obveze sukladno Zakonu,

4. osoba na koju se prenosi dozvola ne zadovoljava načela i ciljeve ili ne ispunjava ostale uvjete iz stavka 4. ovog članka,

5. nisu dostavljeni svi traženi podatci iz stavka 5. ovog članka.«

Članak 3.

U članku 9. stavak 8. riječ »valjanih« zamjenjuje se riječju »vrijedećih«.

Članak 4.

U članku 11. dodaje se novi stavak 5. koji glasi:

»(5) Odredbe iz ovog članka ne primjenjuju se na zahtjeve za izdavanje dozvole u pojednostavljenom postupku izdavanja dozvole iz članka 15a.«

Članak 5.

U članku 12. stavak 1. točka 4. iza zareza dodaju se riječi »osim pri pojednostavljenom postupku izdavanja dozvole«.

Članak 6.

U članku 13. dodaje se novi stavak 8. koji glasi:

»U slučaju izmjene kontakt podataka o nositelju vrijedeće dozvole, isti je dužan o izmjeni izvijestiti Agenciju te, ukoliko se izmjena odnosi na naziv ili sjedište nositelja, podnijeti zahtjev za izdavanje nove dozvole sukladno članku 11. ovog pravilnika u roku od mjesec dana od nastanka promjene.«

Članak 7.

U članku 14. stavak 2. točka 1. riječi »amaterske relejne postaje« zamjenjuju se riječima »amaterske repetitore i digipitore«.

Članak 8.

Iza članka 15. dodaje se novi članak 15a. koji glasi:

»Članak 15a.

Pojednostavljeni postupak izdavanja dozvole

(1) Pojedinačna dozvola za uporabu radiofrekvencijskog spektra iz članka 6. točke 3. ovog pravilnika može se izdati prema pojednostavljenom postupku, ako je to predviđeno planom dodjele iz članka 3. ovog pravilnika.

(2) Zahtjev za dozvolu iz stavka 1. ovog članka može podnijeti svaka pravna ili fizička osoba uz prethodno dostavljanje Agenciji punog naziva i sjedišta te izvatka iz odgovarajućeg registra pravne ili fizičke osobe, kao i podatka o OIB-u.

(3) Baza dozvola iz stavka 1. ovog članka dostupna je u elektroničkom obliku na internetskim stranicama Agencije svakoj pravnoj ili fizičkoj osobi koja je prethodno Agenciji dostavila podatke iz stavka 2. ovog članka.

(4) Zahtjev za dozvolu iz stavka 1. ovog članka dostavlja se elektroničkim putem te upisuje u bazu iz stavka 3. ovog članka redoslijedom zaprimanja. Podnositelj zahtjeva pritom je dužan, uvidom u bazu, provjeriti raspoloživost radijskih frekvencija ili kanala kako bi se osigurao neometan rad postojećih veza.

(5) Po zaprimanju ispravno i potpuno ispunjenog zahtjeva iz stavka 4. ovog članka, Agencija će izdati dozvolu sukladno članku 15. ovog pravilnika.

(6) U slučaju uskraćivanja prava uporabe radijske frekvencije iz članka 59. ovog pravilnika, Agencija će voditi računa o redoslijedu vrijedećih dozvola u bazi dozvola iz stavka 3. ovog članka, dajući prednost dozvoli za koju je ranije podnesen zahtjev.«

Članak 9.

U članku 25. stavku 1. točki 4. iza riječi »otvaranja ponuda« dodaje se riječ »iz«.

Članak 10.

U članku 55. stavku 6. riječ »sukladnu« zamjenjuje se riječju »sukladno«.

Članak 11.

U članku 56. stavku 2. riječi »sigurnosnih službi« zamjenjuju se riječima »sigurnosno-obavještajnih agencija«.

Članak 12.

U članku 60. stavku 1. riječ »emitiranja« zamjenjuje se riječju »odašiljanja«.

Članak 13.

Glava VIII. briše se.

Članak 14.

U Privitku 4. mijenja se Popis ovlasti za obavljanje poslova u elektroničkim komunikacijama na način da se dodaje nova točka koja glasi:

|  |  |  |
| --- | --- | --- |
| REDNI BROJ | NAZIV POSEBNOG OVLAŠTENJA | VRIJEME TRAJANJA POSEBNOG OVLAŠTENJA (GODINA) |
| 5 | Ovlast za obavljanje sravnjivanja računa elektroničkih komunikacijskih usluga u pomorskom prometu | 10 |

Članak 15.

Postupci izdavanja dozvole započeti prije stupanja na snagu ovog pravilnika će se dovršiti prema odredbama Pravilnika o uvjetima dodjele i uporabe radiofrekvencijskog spektra (»Narodne novine«, br. 136/08 i 70/10) s izuzetkom za postojeće operatore javnih elektroničkih komunikacijskih mreža koji su uputili zahtjev za proširenje kapaciteta, a posjeduju vrijedeću dozvolu za uporabu radiofrekvencijskog spektra za javne pokretne komunikacijske mreže u određenom frekvencijskom pojasu, kojima će se radi dodjele dodatnog radiofrekvencijskog spektra u tom frekvencijskom pojasu umjesto izdavanja dodatka postojećoj dozvoli sukladno članku 1. ovog pravilnika izdati nova dozvola. Danom izdavanja nove dozvole, prestaje vrijediti stara dozvola.

Članak 16.

Ovaj Pravilnik o izmjenama i dopunama Pravilnika stupaju na snagu osam dana nakon objave u »Narodnim novinama«.

Klasa: 011-02/11-02/02

Urbroj: 376-11-14-01

Zagreb, 16. ožujka 2011.

Predsjednik Vijeća
Miljenko Krvišek, dipl. ing. el., v. r.

Pravilnik, NN 39/2011-937